จุดเริ่มต้นความอร่อยในครั้งนี้ มาจากเพื่อนสาวของเราที่ติดตาม IG ของร้านมาได้ซักระยะแล้ว และนำมาชักชวนกลุ่มเพื่อนผู้เสพติดอาหารแบบโฮมคาเฟ่ ที่ชอบความเรียบง่ายแต่มีเสน่ห์ในรสชาติของร้านอาหารแนวนี้ค่ะ
 
ร้าน Pastale ตั้งอยู่บนถนนเฟื่องนคร ตรงข้ามกับธนาคารออมสินพอดีเป๊ะ ตัวร้านเป็นห้องตึกแถวขนาด 1 คูหา หน้าร้านจะเป็นประตูไม้บานใหญ่ตัดกับผนังร้านสีขาว ไม่มีป้ายชื่อติดหน้าร้าน แต่จะเป็นป้ายไม้เล็กๆ มาตั้งตอนเปิดร้านค่ะ สำหรับผู้ที่ไปทานครั้งแรกอาจจะเดินเลยร้านได้ ให้สังเกตธนาคารออมสินไว้ค่ะ เห็นธนาคารสีชมพูเมื่อไหร่ อีกฝั่งคือร้านเลย
 
ก้าวแรกที่เปิดประตูเข้าไปในร้าน เราจะได้กลิ่นหอมของอาหารอบอวลไปทั่ว ในร้านบรรยากาศดูอบอุ่น ตกแต่งเรียบง่ายสไตล์โฮมคาเฟ่แท้ๆ มีแค่ไม่กี่นั่ง แบ่งเป็นที่นั่งด้านหน้าเคาน์เตอร์แบบครัวเปิด มีโต๊ะมุมติดหน้าต่างร้าน และโต๊ะไม้อีก 2 ชุดที่มุมด้านในร้าน
 
ร้านเปิดตั้งแต่ 10 โมงแต่ควรไปก่อนเวลานะคะ เราไปถึงตอนเกือบ 10 โมง มีลูกค้ามาเข้าแถวรอที่หน้าร้านแล้ว พอร้านเปิดปุ๊บ รวมกลุ่มเราด้วยก็เต็มร้านพอดี เวลาสั่งอาหารและเครื่องดื่มแนะนำว่าให้สั่งทีเดียวเลยค่ะ เนื่องจากร้านมีเชฟแค่คนเดียวทำหน้าที่ทั้งปรุงอาหารและชงเครื่องดื่ม โดยจะทำเรียงไปตามบิลที่สั่ง เพราะงั้นถ้าสั่งรอบใหม่อาจต้องรอคิวแบบทิ้งช่วงกันนาน
 
การมาทานอาหารที่นี่อาจจะต้องรอนานนิดนึง อย่างที่บอกค่ะว่ามีเชฟคนเดียว และผู้ช่วยเชฟอีกคนเป็นผู้ดูแลเรื่องรับเมนู ถึงจะเป็นร้านเล็กแต่ใจบริการเกินร้อยค่ะ สุภาพและให้คำแนะนำเรื่องเมนูต่างๆ ดีมาก อาหารและเครื่องดื่มถึงจะต้องใช้เวลาในการรอ แต่รับรองว่าทุกจานทุกแก้วคุ้มค่าแก่การรอคอยจริงๆ ทั้งรสชาติและคุณภาพดีงามอย่างที่สุด
 
อาหารที่นี่ส่วนใหญ่จะเน้นไปที่เมนูสปาเก็ตตี้ สลัด ข้าวหน้าแฮมเบิร์ก และแซลมอน ในสไตล์แบบญี่ปุ่น ดังนั้นแทบทุกเมนูจะเสิร์ฟไข่ออนเซ็นเคียงมาด้วย เมนูที่เป็นสปาเก็ตตี้เส้นลวกมาแบบกำลังดีทุกจานเลย นอกจากนี้ยังมีวาฟเฟิลด้วย แต่วันที่เราไปเครื่องทำวาฟเฟิลเสีย ทำให้พลาดโอกาสในการลิ้มรสวาฟเฟิลของทางร้านไปอย่างน่าเสียดาย
 
???? เมนูอาหารที่ได้ลองทานค่อนข้างหลายอย่างค่ะ เนื่องจากมากันหลายคน จึงตกลงใจว่าสั่งมาชิมกันให้เต็มที่กันไปเลยดีกว่า
 
• Pasta Spicy Garlic & Mentaiko with Soft Boiled Egg (135 บาท) – สปาเก็ตตี้ผัดกระเทียมกับซอสญี่ปุ่นและไข่ปลา โรยหน้าด้วยสาหร่าย กับไข่ออนเซ็น จานนี้ดูตอนแรกออกจะธรรมดาง่ายๆ เหลือเกิน เพราะไม่มีเครื่องอะไรเลย แต่ในความง่ายนี่แหละค่ะที่ไม่ธรรมดา เพราะรสชาติของตัวซอสอร่อยมาก เข้มข้นออกรสเผ็ดนิดๆ มีความกรุบกรอบด้วยไข่ปลาในทุกคำที่เคี้ยว ยิ่งพอเจาะไข่ออนเซ็นเยิ้มๆ ลงไปผสม แค่นี้ก็อร่อยจนต้องเบิ้ล 3 จานกันแล้ว
 
• Pasta Carbonara & Soft Boiled Egg (135 บาท) – สปาเก็ตตี้คาโบนาร่าของทางร้านจะมีสูตรธรรมดา และสูตรเผ็ดนิดๆ แบบใส่ซอสศรีราชา เมนูนี้พวกเราเลือกแบบธรรมดาค่ะ ตัวซอสครีมมี่กำลังดี ไม่เลี่ยนเลย หอมชีส ใส่เบค่อนรมควันมาเยอะเลย ทานแล้วได้เบค่อนเต็มๆ ทุกคำ
 
• Pasta Miso Honey Sauce with Salmon (135 บาท) – สปาเก็ตตี้ผัดกับซอสมิโสะและน้ำผึ้ง ได้รสชาติเค็มๆ ของมิโสะนิด รสหวานจากน้ำผึ้งหน่อย แซมด้วยรสเผ็ดตัดเลี่ยน เสิร์ฟคู่กับปลาแซลมอนย่างชิ้นโตที่ย่างมาสุกกำลังดี
 
• Pasta Bacons Chili & Basil (120 บาท) – สปาเก็ตตี้เบค่อนผัดน้ำมันมะกอกพริกแห้งและ ไวน์ขาว ผัดมาแห้งน่าทานไม่มัน หอมกระเทียมและใบโหระพา มีรสเผ็ดนิดๆ จากพริกแห้ง เบค่อนรมควันใช้ของดีมีคุณภาพ ใส่มาแบบไม่หวงเครื่อง
 
• Salad with Spicy Mentaiko Sauce with Smoked Salmon (165 บาท) – สลัดผักแซลมอนสดรมควัน ราดด้วยซอสครีมไข่ปลารสเผ็ด จานนี้เราได้ชิมผักกับซอสนิดหน่อย ไม่ได้ชิมแซลมอนค่ะเนื่องจากไม่ทานของดิบ แต่สมาชิกที่ไปด้วยทานกันเกลี้ยงจนจำไม่ได้เลยว่าจานนี้เคยใส่อาหารอะไรมาก่อน 555
 
• Salmon & Kamuni Don (135 บาท) – สำหรับเมนูข้าว แนะนำจานนี้เลยค่ะไม่ควรพลาดด้วยประการทั้งปวง จะเป็นข้าวหน้าปลาแซลมอนย่างคู่กับหมูคาคูนิ ซึ่งเป็นหมูสามชั้นตุ๋นกับซอสนาน 8 ชม. เสิร์ฟพร้อมไข่ออนเซ็น เรียกได้ว่าเป็นเมนูไฮไลท์ที่มีครบทุกอย่างให้ทาน หมูคาคูนิเค้าจะนำมาย่างไฟบางๆ ก่อนเสิร์ฟ เนื้อหมูนุ่มมากๆ แทบละลายในปาก ซอสที่ราดมาก็อร่อยมีรสเผ็ดบางๆ ทานแกล้มกับแซลมอนย่างชิ้นใหญ่ ตามด้วยไข่ออนเซ็นเยิ้มๆ โอ๊ย!! ว่าแล้วอยากทานอีกค่ะ
 
• Hamburg Don (120 บาท) – ข้าวหน้าแฮมเบิร์ก ที่ร้านจะมีให้เลือกทั้งเนื้อและหมู เราเลือกหมูกันค่ะ ตัวหมูบดชิ้นใหญ่หนานุ่ม ย่างมาหอมๆ ราด้วยซอส เมนูนี้ก็มีไข่ออนเซ็นมาด้วยเช่นกัน
 
• Hamburg Zaap 120 – จานนี้จะเน้นไปที่รสชาติแซ่บอย่างไทยค่ะ ให้อารมณ์ประมาณลาบนั่นเอง เค้าจะเอาเนื้อหมูแฮมเบิร์กย่างแล้วหั่นเป็นชิ้น ปรุงรสออกเปรี้ยวและเผ็ดนิดๆ คลุกเคล้ากับซอสข้าวคั่ว เสิร์ฟกับข้าวสวยและผักเคียง
 
☕ สำหรับเครื่องดื่มเป็นอะไรที่เราติดใจสุดๆ ค่ะ โดยเฉพาะคาราเมลลาเต้ ทางร้านชงได้กลมกล่อมลงตัวมาก เคยทานคาราเมลลาเต้อร่อยแบบนี้ครั้งนึงที่เชียงราย ตั้งแต่นั้นมาก็ยังไม่เคยเจอร้านไหนเทียบรสได้เลย จนกระทั่งมาเจอร้านนี้เหมือนได้พบแล้วสิ่งที่เราเฝ้าตามหา???????? นอกจากลาเต้แล้ว เครื่องดื่มอย่างอื่นก็เข้มข้นกลมกล่อมไม่แพ้กัน เป็นร้านที่ไม่ได้มีดีแค่อาหารแต่เครื่องดื่มก็ต้องยกนิ้วให้เทใจให้ไปเลย
 
• Caramel Latte (65 บาท) / Caffe Latte (60 บาท) / Caffe Mocha (65 บาท) – กาแฟร้อนกลมกล่อม เสิร์ฟแบบ Art Latte มาสวยงาม ยิ่งรสชาติด้วยแล้วอยากให้คนชอบเสฟกาแฟได้มาลองค่ะ
 
• Ice Chocolate (70 บาท) / Ice Match Latte (95 บาท) – เครื่องดื่มเย็นก็เข้มข้นกลมกล่อม ทั้งชอคโกแลตและชาเขียวชงมาเข้มข้น กลมกล่อม ไม่หวานเกิน